འདིའི་མན་ངག་རྣམས་ཇོ་བོ་མྱ་ངན་ལས་འདའ་ཁར་དགེ་བཤེས་སྟོན་པ་ལ།གཙོ་བོར་སྤྲུལ་པའི་སྐུ་མཆེད་གསུམ་པོ་ལ།།གཞུང་དང་མན་ངག་གསུམ་བྱིན་ལ།།ཞེས་ཞལ་ཆེམས་བྱོན་པའི་མན་ངག་དེ་ཡིན་ཅིང་།སྐུ་མཆེད་གསུམ་ལས་ཕུ་ཆུང་བ་ལ་ཡོངས་སུ་རྫོགས་པ་དང་།གཞན་གཉིས་ལ་ཕལ་ཆེ་བ་དང་།ཕྱོགས་ཙམ་མངའ་བ་ཡིན་ཏེ།སློབ་དཔོན་ནམ་རིམ་གྱིས།ཡོངས་སུ་རྫོགས་པ་གཞོན་ནུ་རྒྱལ་མཚན་ཡིན།།ཕལ་ཆེར་འཛིན་པ་ཚུལ་ཁྲིམས་འབར་དུ་གདའ།།ཕྱོགས་ཙམ་གསལ་བ་རིན་ཆེན་གསལ་བ་ཡིན།།དེང་སང་དུས་ན་ཁོ་བོ་ཉིད་དུ་ཟད།།ཅེས་གསུངས།